*Projekts*

**Informatīvais ziņojums**

**“Latvijas zemes apsaimniekošanas politika”**

# **Ievads**

Informatīvā ziņojuma “Latvijas zemes[[1]](#footnote-2) apsaimniekošanas politika” kontekstā ar zemes apsaimniekošanas politiku tiek apzīmēta valsts politika zemes izmantošanā un aizsardzībā.

Zemes apsaimniekošanas politika (turpmāk – zemes politika) izstrādāta, ievērojot Latvijas Republikas Saeimas 2016. gada 16. jūnijā pieņemtā paziņojuma “Par uzdevumiem, kas veicami, lai nodrošinātu Latvijas dabas resursu un publisko aktīvu ilgtspējīgu, efektīvu un racionālu apsaimniekošanu” (pieejams “Latvijas Vēstnesis” 17.06.2016., Nr. 117 (5689), <https://www.vestnesis.lv/op/2016/117.16>) 1. punktu, kas, ievērojot Latvijas vidēja termiņa un ilgtermiņa attīstības plānošanas dokumentos noteiktos mērķus par Latvijas zemes resursu potenciāla izmantošanu, Ministru kabinetam uzdod izstrādāt zemes politiku, kas veicinātu neizmantoto zemju novirzīšanu produktīvai, ekonomiski izdevīgai un ilgtspējīgai izmantošanai, sekmējot uz zinātni balstītu vietējo resursu efektīvu izmantošanu, radot jaunus, tirgū pieprasītus konkurētspējīgus produktus, vienlaikus dodot pozitīvu ieguldījumu Latvijas siltumnīcefekta gāzu (turpmāk – SEG) emisiju samazināšanas saistību izpildē un arī turpmāk nodrošinot Latvijas kā “zaļas” valsts tēla saglabāšanu.

Zemes racionālai apsaimniekošanai ir būtiska nozīme mūsu valsts attīstībā un pastāvēšanā. Zeme ir ierobežots resurss un daļa no dabas kapitāla. Dažādu tautsaimniecības nozaru pieprasījums pēc zemes arvien pieaug, tāpēc ir nepieciešams nodefinēt ilgtermiņa mērķus zemes izmantošanā, jo šodienas lēmumi ietekmēs nākotnes iespējas.

Zemes politika ir konceptuāls stratēģisks starpnozaru plānošanas dokuments, kurā koncentrētā formā noteikti stratēģiskie mērķi un rīcības politikas jeb darbības principi. Šāds dokuments izstrādāts ar mērķi saglabāt zemi, kā nacionālas valsts pastāvēšanas pamatu un nacionālo bagātību, kā arī salāgot dažādu nozaru intereses zemes izmantošanā. Zemes politikai, kas ietverta šajā dokumentā, nav noteikts konkrēts darbības termiņš un tā var būt aktuāla arī pēc 2030. gada. Tomēr līdz ar jaunas Latvijas ilgtspējīgas attīstības stratēģijas izstrādi, būtu pārskatāmi un, ja nepieciešams, koriģējami arī zemes politikā izvirzītie mērķi un principi.

Zemes politikā definētie mērķi un rīcības tiek attiecinātas uz visu Latvijas teritoriju neatkarīgi no zemes piederības un tās izmantošanas veida.

Ņemot vērā, ka zemes politika ir konceptuāls stratēģisks starpnozaru politikas plānošanas dokuments, kurā noteiktie mērķi un principi ir integrējami nozaru politikās, konkrētu uzdevumu īstenošanas ietekme uz valsts budžetu ir izskatāma, izstrādājot nozaru politiku plānošanas dokumentus un plānojot konkrētu rīcību.

# 1.Zemes politikas mērķi

Eiropas Savienības Ilgtspējīgas attīstības stratēģijas[[2]](#footnote-3) (turpmāk – stratēģija) vieni no galvenajiem mērķiem ir veicināt ekonomisko labklājību un nodrošināt vides aizsardzību, saglabājot zemes spēju atbalstīt dzīvību visā daudzveidībā, ievērojot, ka dabas resursi ir ierobežoti. Tāpēc arī zemes apsaimniekošanā uzdevums ir nodrošināt vides aizsardzību un vides uzlabošanu, kā arī veicināt ilgtspējīgu patēriņu un ražošanu, lai likvidētu saikni (sasaisti) starp ekonomikas izaugsmi un vides degradāciju[[3]](#footnote-4). Minētajā stratēģijā ekonomisko labklājību plānots sasniegt, veicinot jauninājumiem, zināšanām bagātu, konkurētspējīgu un ekoloģiski efektīvu ekonomiku.

Latvijas ilgtermiņa attīstības stratēģijā: Latvija 2030[[4]](#footnote-5) kā mērķis noteikts: Latvija – mūsu mājas – zaļa un sakopta, radoša un ērti sasniedzama vieta pasaules telpā, par kuras ilgtspējīgu attīstību mēs esam atbildīgi nākamo paaudžu priekšā.

Vadoties pēc minētajiem ilgtermiņa plānošanas dokumentiem, zemes politikas virsmērķis ir **zemes ilgtspējīga apsaimniekošana, kas nodrošina oglekļa mazietilpīgu ekonomisko izaugsmi, iespēju vienlīdzību[[5]](#footnote-6),** **bioloģiskās daudzveidības saglabāšanu un klimatnoturīgu attīstību.** Tomēr zemes politika nav tikai definēti sasniedzamie mērķi, bet plašākā nozīmē tā ir mūsu atbildība par vietu, kur dzīvojam, atbildība par nākamo paaudžu labklājību, līdz ar to zemes politikas pamatā ir uzstādījums, ka zemi apsaimniekojam ar atbildību, domājot par nākamajām paaudzēm un ievērojot līdzsvaru starp dažādām interesēm.

Zemes politikas virsmērķa sasniegšanai zeme tiek apskatīta no trim savstarpēji saistītiem un papildinošiem zemes izmantošanas virzieniem: zemes izmantošana saimnieciskai darbībai, zemes izmantošana no vides aizsardzības aspektiem (zeme – vide) un zemes izmantošana apbūvei (zeme – telpa).

Minētie virzieni ir savstarpēji saistīti un izmaiņas, kādā no tiem ietekmē citus, tāpēc katram no minētajiem zemes izmantošanas virzieniem tiek noteikts sasniedzamais mērķis, kā arī rīcības politika un principi šo un zemes politikas virsmērķa sasniegšanai.

## **Zemes izmantošana saimnieciskajai darbībai**

* **Mērķis: Nodrošināt esošo zemes resursu racionālu un efektīvu apsaimniekošanu**

### **Rīcības politikas virzieni, principi**

[1] Zemes izmantošanu plāno, ņemot vērā vides, ekonomiskos un sociālos aspektus, kā arī nepieciešamību sasniegt SEG mērķus un nodrošināt klimatnoturīgumu. Teritorijas attīstības plānošanā nodrošina dažādu sektoru politiku saskaņotu ieviešanu.

[2] Lēmumus par zemes izmantošanas attīstību pieņemti, balstoties uz ticamiem un aktuāliem datiem, un ir nodrošināta datos un zināšanās balstīta attīstības plānošana.

[3] Stimulē zemi izmantot tādiem mērķiem, kuriem tā savas kvalitātes un potenciāla, tai skaitā ekosistēmu pakalpojumu un novietojuma dēļ, visvairāk ir piemērota.

 [4] Novērtējot zemes izmantošanas efektivitāti, ņem vērā ne tikai ekonomiskos ieguvumus, bet arī vides aspektus, piemēram, vērtējot sniegtos ekosistēmu pakalpojumus un ietekmi uz SEG emisijām un CO2 piesaisti, kā arī sociālos aspektus.

[5] Lauksaimniecībā izmantojamās zemes lietošanas kategorijas maiņai prioritāri paredz teritorijas ar zemāko zemes kvalitātes novērtējumu[[6]](#footnote-7) un teritorijas, kas nav piemērotas izmantošanai lauksaimniecībā novietojuma un konfigurācijas dēļ.

[6] Veicināma ekonomiski pamatota neapsaimniekoto un aizaugušo lauksaimniecībā izmantojamo zemju atgriešana lauksaimnieciskajā ražošanā, tai skaitā veidojot dabiskos zālājus, lai nodrošinātu efektīvu katra hektāra apsaimniekošanu.

 [7] Zemes apsaimniekošanā tiek nodrošināta oglekļa krātuvju saglabāšana un vairošana, tai skaitā produktīvu un kvalitatīvu mežaudžu veidošana un to apsaimniekošana, ievērojot gan ekosistēmu pakalpojumus, gan arī klimata pārmaiņu ierobežošanas vajadzības.

[8] Lauksaimnieciskās ražošanas pieaugums tiek nodrošināts ar ieguldījumiem zemes kvalitātes un augsnes auglības uzlabošanā.

[9] Efektīvākai zemes un resursu izmantošanai tiek veicināts un nodrošināts atbalsts zemes konsolidācijai un meliorācijai.

[10] Tiek veicināta uz zināšanām balstīta zemes apsaimniekošana.

## **Zeme – vide**

Zeme kā dabas kapitāls, zemes un augsnes aizsardzība un bioloģiskās daudzveidības saglabāšana.

* **Mērķis: Saglabāt zemi kā tīras vides, dabas vērtību un dzīvotspējīgu ekosistēmu pamatu**

### **Rīcības politikas virzieni, principi**

[11] Zemi izmanto, saglabājot un uzlabojot augsnes auglību un bioloģisko daudzveidību.

[12] Tiek veicināta degradēto teritoriju atjaunošana, lai kompensētu izmantojamo zemju samazināšanos apbūves dēļ.

[13] Mainot zemes lietošanas kategorijas, novērtē ieguvumus un zaudējumus, tai skaitā no ekosistēmu pakalpojumu vērtības viedokļa, kā arī ietekmi uz ainavu kvalitāti un SEG emisiju/CO2 piesaisti.

[14] Īpaši aizsargājamo dabas teritoriju un mikroliegumu teritoriju attīstība tiek zinātniski pamatota, nodrošinot ilgtspējīgu bioloģiskās daudzveidības saglabāšanu un līdzsvarotu ekonomisko un dabas aizsardzības mērķu sasniegšanu, kā arī tiecoties izveidot tādu dabas aizsardzības sistēmu, kas orientēta bioloģiskās daudzveidības saglabāšanas kvalitātē, nevis kvantitātē.

[15] Tiek nodrošināta ekonomiski pamatota kompensācija par saimnieciskās darbības ierobežojumiem.

[16] Tiek izveidoti motivējoši instrumenti, kas veicinātu zemes īpašniekus izmantot īpašumu ekoloģisko funkciju īstenošanai vai nodošanu dabas aizsardzībai.

 [17] Zemes izmantošanā ievēro klimata pārmaiņu riskus un paredz rīcības, lai pielāgotos klimata pārmaiņām.

## **Zeme – telpa**

Zeme infrastruktūras attīstībai, apbūvei un ainava.

### **Mērķis: Kompaktu urbāno teritoriju veidošana, efektīvāk izmantojot esošās apbūves teritorijas – integrēti atjaunojot nevis paplašinot, tā novēršot lauksaimniecības un mežsaimniecības teritoriju pārveidošanu apbūvei**

### **Rīcības politikas virzieni, principi**

[18] Efektīvāka esošo apbūves teritoriju izmantošana - atjaunojoties nevis izplešoties.

[19] Tiek sekmēta kompaktu, oglekļa mazietilpīgu un klimatnoturīgu pilsētu attīstība, paredzot blīvas jauktas izmantošanas teritorijas ar daudzveidīgām funkcijām, dažādiem ēku tipiem, kvalitatīvu un drošu publisko ārtelpu.

[20] Apbūves teritoriju attīstībā ievēro ilgtspējīgas attīstības principus, klimata pārmaiņas un no tām izrietošos riskus, nodrošinot spēju pielāgoties pārmaiņām.

[21] Tiek radīti priekšnoteikumi iepriekšējos gados apbūves plānoto un neizmantoto teritoriju atgriešanai saimnieciskai izmantošanai vai dabas teritoriju veidošanai.

[22] Attīstot jaunus publiskās tehniskās infrastruktūras (satiksmes) objektus vai pārbūvējot esošos, vienlaikus tiek īstenoti zemes konsolidācijas pasākumi.

[23] Ainava un kultūras mantojums, tai skaitā vēsturiskās pilsētas struktūras, ir kvalitatīvas dzīves telpas sastāvdaļa. Tiek nodrošināta tās pārdomāta plānošana un saglabāšana.

[24] Veicināmas iespējas veikt zemes apmaiņu publiskās infrastruktūras, īpaši aizsargājamo dabas teritoriju attīstībai un citām sabiedrības vajadzībām.

Vides aizsardzības un reģionālās

attīstības ministrs J.Pūce

Kāpostiņš 67026565

edvins.kapostins@varam.gov.lv

1. Zeme – vide cilvēku sociālajām un ekonomiskajām aktivitātēm un pamats ekosistēmu eksistencei un funkcionēšanai, kas iekļauj augsni, kā arī cilvēka radītos uzlabojumus un dabiski veidojušos objektus, piemēram, mežus, purvus un ūdeņus. [↑](#footnote-ref-2)
2. Eiropas Savienības Padome, Atjaunota ES ilgtspējīgas attīstības stratēģija (10917/3/06/ REV) [↑](#footnote-ref-3)
3. Vides degradācija - neatgriezeniski izmaiņu procesi vidē, kas izraisa nelabvēlīgas izmaiņas ekosistēmās. [↑](#footnote-ref-4)
4. Pieejams Pārresoru koordinācijas centra tīmekļvietnē <https://www.pkc.gov.lv/sites/default/files/inline-files/Latvija_2030_7.pdf>, 10 lpp. [↑](#footnote-ref-5)
5. Iespēju vienlīdzība – tiesības un iespējas izmantot zemi bez indivīda diskriminējošiem nosacījumiem. [↑](#footnote-ref-6)
6. Zemes kvalitātes novērtējums ir aprēķināts zemes ražotspējas rādītājs, ievērojot augsnes galvenos raksturojošos faktorus un pazīmes, kur maksimālais rādītājs ir 100 balles. [↑](#footnote-ref-7)